། ཕྱག་ཆེན་སྔོན་འགྲོའི་ཞལ་གདམས་བདུད་རྩིའི་ཐིགས་པ། ། 1$0000035 སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཐོབ་པར་བྱ། དེའི་ཆེད་དུ་ཡི་གེ་བརྒྱ་པ་དང་མཎྜལ་གྱི་བསྒོམ་བཟླས་བྱ་སྙམ་དུ་སེམས་བསྐྱེད། དེ་ནས་གསོལ་བ་འདེབས་པའི་མཎྜལ་དང་། བསྒྲུབ་པའི་མཎྜལ་དང་། བསྙེན་པའི་མཎྜལ་གང་ཡང་འདི་ལྟར་བྱ་སྟེ། རབ་རིན་པོ་ཆེའི་མཎྜལ། འབྲིང་ས་དང་ཤིང་གི་མཎྜལ་བྱ་སྟེ། དེ་ཡང་རིན་པོ་ཆེ་ཡིན་ན་སོར་བཞི་ཡན་ཆད་ཀྱང་འབུལ་དུ་རུང་། ས་དང་ཤིང་གི་ཡིན་ན་ནི་ཁྲུ་གང་བས་ཆུང་བ་འབུལ་དུ་མི་ཉན་པ་ཡིན་གསུང་། དེ་ལྟ་བུའི་མཎྜལ་གང་ཡིན་ཡང་དྲི་མ་ལ་སོགས་པ་མེད་པ་ལེགས་པར་ཕྱི། དྲི་མ་དང་ནག་ཚག་ལ་སོགས་པའི་སྐྱོན་མེད་པ་གལ་ཆེ། རང་གི་སེམས་ལ་སྐྱོན་ཡོད་ན་མཎྜལ་ལ་སྐྱོན་ཡོང་བ་རྟེན་འབྲེལ་ཡིན། འདི་ཤིན་ཏུ་གནད་ཟབ་པ་ཡིན་པས། གནད་འདི་གོ་དགོས། མཎྜལ་འབུལ་བའི་དུས་སུ་རྒྱན་ལག་པ་གཡས་སུ་འཛིན། གཡོན་པས་མཎྜལ་བཟུང་སྟེ་ལེགས་པར་ཕྱི། རྒྱན་མེད་པར་ཕྱིས་ན་སངས་རྒྱས་ཀྱི་ཞིང་ཁམས་སྟོང་པར་སྐྱེ་བའི་སྐྱོན་ཡོད་པ་ཡིན། དེ་ནས་རྒྱན་བཀོད་དེ། འདི་ལ་རིན་པོ་ཆེའི་བཞེད་ཀྱིས་མཐའ་མར་སོང་ན་ཡུལ་མཐའ་འཁོབ་ཏུ་སྐྱེ། དབུས་སུ་ཉེ་དྲགས་ན་ཟབ་པ་དང་རྒྱ་ཆེ་བའི་ཆོས་མི་གོ་བའི་སྐྱོན་ཡོད་པས་ཉེ་རིང་རན་པར་འགོད་པར་བྱ། དེ་ཡང་མཎྜལ་འདི་སངས་རྒྱས་ཀྱི་ཞིང་ཁམས་རྣམ་པར་སྦྱོང་བ་ཡིན་པས། རྒྱུ་རིན་པོ་ཆེ་ལ་་སོགས་པ་གལ་ཆེ་བར་གདའ། ་་་་་སྔོན་ཆོས་ཀྱི་རྗེ་ཨེ་ཆུང་ན་བཞུགས་པའི་དུས་སུ། རྡོ་ལེབ་ཀྱི་མཎྜལ་གཅིག་ལས་འབུལ་རྒྱུ་མ་རྙེད་གསུང་ནས། ཕྱིས་ཐེལ་དུ་བྱོན་པའི་དུས་སུ། ང་ལ་ཕ་རི་ཚུ་རི་འདི་ལ་ཐང་འདི་ཙམ་གཅིག་ཡོད་པ་ལ། ཐེལ་མདོ་འདི་ལ་དགོན་པ་འདེབས་དགོས་པར་བྱུང་བ། དེའི་དུས་སུ་མཎྜལ་ཅིག་འབུལ་རྒྱུ་མ་རྙེད་པས་བྱུང་བ་ཡིན་གསུང་། མཎྜལ་ཡང་རྒྱུ་དང་དབྱིབས་ཕུན་སུམ་ཚོགས་པ་ཞིག་དགོས། ཚོམ་བུ་ལྔ་དགོད་པར་བྱ། དབུས་ཀྱི་ཚོམ་བུ་དེ། སེངྒེ་བརྒྱད་ཀྱི་ཁྲི་སྟེང་ན་སྣ་ཚོགས་པདྨ་དང་ཉི་མ་ཟླ་བའི་གདན་སྟེང་ན་སངས་རྒྱས་ཐམས་ཅད་འདུས་པའི་ངོ་བོ་རང་གི་བླ་མ་དམ་པ་བཞུགས་པར་བསམ། སྐུའི་མདུན་དུ་ཚོམ་བུ་གཅིག་བཀོད། ཡི་དམ་གྱི་ལྷ་བཞུགས་པར་བསམ། སྐུའི་གཡས་སུ་ཚོམ་བུ་གཅིག་བཀོད། སངས་རྒྱས་དཀོན་མཆོག་བཞུགས་པར་བསམ། སྐུའི་རྒྱབ་ཏུ་ཚོམ་བུ་གཅིག་བཀོད། ཆོས་དཀོན་མཆོག་བཞུགས་པར་བསམ། སྐུའི་གཡོན་དུ་ཚོམ་བུ་གཅིག་བཀོད། དགེ་འདུན་དཀོན་མཆོག་བཞུགས་པར་བསམ། དེ་ལྟར་བླ་མ་ཡི་དམ་ཇོ་བོ་དཀོན་མཆོག་གསུམ་རང་གི་མདུན་གྱི་མཎྜལ་གྱི་སྟེང་དུ་བཞུགས་པར་བསམ། དེ་ལ་རང་གི་ལུས་ལོངས་སྤྱོད་ཁ་རྗེ་དང་དབང་ཐང་མཐུ་དང་ནུས་པ་ཐམས་ཅད་ལྟོས་པ་མེད་པར་ཡིད་ཀྱིས་འབུལ། བདག་འཛིན་བཏང་ན་རྟོགས་པ་སྐྱེ་གསུང་བས། བདག་འཛིན་ཐོང་པ་གལ་ཤིན་ཏུ་ཆེ། དེ་ནས་གསོལ་བ་གདབ་པ་ནི་ངག་ཏུ། བླ་མ་དམ་པ་རྣམས་བདག་གི་ལུས་ཡོངས་སུ་བཞེས་སུ་གསོལ། ཡི་དམ་གྱི་ལྷ་ཚོགས་རྣམས་བདག་གི་ལུས་ཡོངས་སུ་བཞེས་སུ་གསོལ། འཕགས་པ་དཀོན་མཆོག་གསུམ་པོ་བདག་གི་ལུས་ཡོངས་སུ་བཞེས་སུ་གསོལ། ཞེས་གསོལ་བ་ལན་གསུམ་མམ་ལྔའི་བར་དུ་གདབ། དེ་ནས་ཡང་བླ་མ་དམ་པ་རྣམས་བདག་ལ་རྟོགས་པ་མཆོག་ཏུ་གྱུར་པ་བསྐྱེད་པར་མཛད་དུ་གསོལ། ཡི་དམ་གྱི་ལྷ་ཚོགས་ཀྱིས་བདག་ལ་རྟོགས་པ་མཆོག་ཏུ་གྱུར་པ་བསྐྱེད་པར་མཛད་དུ་གསོལ། ལྷ་འཕགས་པ་དཀོན་མཆོག་གསུམ་པོས་བདག་ལ་རྟོགས་པ་མཆོག་ཏུ་གྱུར་པ་བསྐྱེད་པར་མཛད་དུ་གསོལ། ། ཞེས་གསོལ་བ་ལན་ལྔའམ་བདུན་གྱི་བར་དུ་གདབ། དེ་ལྟར་བླ་མ་ཡི་དམ་ལྷ་ཇོ་བོ་དཀོན་མཆོག་གསུམ་མཎྜལ་གྱི་སྟེང་དུ་བཞུགས་ལ། དེ་རང་གིས་ཡིད་ཀྱིས་སྤྱན་དྲངས་ནས་སྤྱི་བོ་ནས་མར་བསྟིམ། དེ་ནས་རང་ཡི་དམ་གྱི་ལྷར་བསྒོམས་པའི་སྤྱི་བོའི་གཙུག་ཏུ། བཅོམ་ལྡན་འདས་རྡོ་རྗེ་སེམས་དཔའ་སྐུ་མདོག་དཀར་པོ་ཞལ་གཅིག་ཕྱག་གཉིས་པ། ཕྱག་གཡས་ན་རྡོ་རྗེ་རྩེ་ལྔ་པ་ཐུགས་ཁར་བསྣམས་པ། གཡོན་དྲིལ་བུ་དཀུ་ལ་བརྟེན་པ་རིན་པོ་ཆེའི་རྒྱན་ཐམས་ཅད་ཀྱིས་བརྒྱན་པ། ཞབས་ཕྱེད་པའི་དཀྱིལ་ཀྲུང་དུ་བཞུགས་པའི་ཞབས་གཡས་པའི་མཐེ་བོང་རང་ཉིད་ཚངས་པའི་བུ་ག་ན་མར་རེག་གེ་བཞུགས་པར་བསམ། དེ་ནས་བཅོམ་ལྡན་འདས་དེའི་ཐུགས་ཀ་ན་གདན་གཅིག་རྩེགས་ཀྱི་སྟེང་ན། ཧཱུྃཿདཀར་པོ་དངུལ་ཆུའི་མདོག་ལྟ་བུ་ཞིག་བཞུགས་པར་བསམ། ཧཱུྃཿདེ་ལས་ཡར་མར་ཡེ་ཤེས་ཀྱི་བདུད་རྩི་དཀར་ན་ར་ར་བྱོན་ནས་ཞབས་གཡས་པའི་མཐེ་བོང་གི་ཤ་དང་སེན་མོའི་བར་ན་མར་བྱོན་ནས། རང་གི་སྤྱི་བོ་ན་མར་བྱོན་པར་བསམ། དེས་ཚེ་ཐོག་མ་མེད་པ་ནས་བསགས་པའི་ལས་ངན་གྱི་སྡིག་པ་སྒྲིབ་པ་ཐམས་ཅད་ནག་ནུ་རུ་རུ་དེད་ནས་དྲི་ཆེན་དྲི་ཆུའི་ལམ་དང་། སོར་མོ་བཅུའི་བར་ན་མར་དེད་པར་བསམ། དེ་ལ་ཤེས་པ་མ་ཡེངས་པར་གཏད་ལ་དམིགས་པ་བཟུང་། དེ་ནས་ངག་ཏུ་ཡི་གེ་བརྒྱ་པ་ཅི་ནུས་བགྲང་། ཡི་གེ་བརྒྱ་པའི་བསྒོམ་བཟླས་འདི་ལ་རབ་ཟླ་བ་གསུམ། འབྲིང་ཟླ་བ་གཉིས། ཐ་མ་ཟླ་བ་གཅིག་གི་བར་ལ་བཟླས་བསྒོམ་ནན་ཆགས་ཆེ་བར་བྱས་པས། སྡིག་སྒྲིབ་དག་པའི་རྟགས་བསམ་གྱིས་མི་ཁྱབ་པ་འབྱུང་། དེའི་དུས་སུ་ཕྱག་རྒྱ་ཆེན་པོའི་སྒོམ་བཏབ་པས། ཐེབས་པ་ལ་ཚེགས་མེད་པ་ཡིན། ནན་ཆགས་ཤིན་ཏུ་ཆེ་བར་མཛད་པར་ཞུ། ། ། །ཡང་ཕྱག་རྒྱ་ཆེན་པོའི་བསྒོམ་གཅིག་བསྟན་པར་བྱ་སྟེ། རྐང་པ་རྡོ་རྗེའི་དཀྱིལ་ཀྲུང་ལེགས་པར་བྱ། སྒལ་ཚིགས་གསེར་གྱི་དོང་ཙེ་ལྟར་བསྲང་། མགྲིན་པའི་དབྱིབས་དགུ་ཙམ་བྱ། མིག་སྣ་རྩེར་དབབ། ལྕེའི་རྩེ་མོ་ཡ་སྐན་ལ་རེག་ཙམ་བྱ། དེ་ནས་ཕྱག་གཡོན་པའི་སྟེང་དུ་གཡས་པ་བཞག། མཐེབ་ཆེན་གཉིས་པོ་ནང་དུ་བཀུག། ལྟེ་བའི་འོག་གཉེར་པོ་ཆེའི་ལྟག་ཏུ་ལུས་ལ་ལྷན་གྱིས་གློད་པ་ཡིན། འཁྲུལ་འཁོར་དེ་ལྟར་དུ་ལེགས་པར་བྱས་པས། ཏིང་ངེ་འཛིན་རང་ཤུགས་ཀྱིས་སྐྱེ་བ་ཡིན། དེ་ཡང་འམ་བུས་ཇི་ལྟར་ཡོད་པ་བཞིན་དུ་བསྒོམ་པར་ཞུ་འཚལ། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཐོབ་པར་བྱ། དེའི་ཆེད་དུ་བསྒོམ་པ་འདི་བསྒོམ་སྙམ་དུ་བསམ། ལུས་ཡི་དམ་གྱི་ལྷ་གང་ཡིན་པར་ཝལ་གྱིས་བསྒོམ། ཁོང་པའི་ནང་ཐམས་ཅད་གཙང་ལ་དྭངས་པ་ཁྲུ་མ་ཕུས་བཏབ་པ་བཞིན་དུ་བསམ། སྟོང་ར་འདི་གཙང་བར་བསྒོམས་པས། དམིགས་པ་གང་བསྒོམས་ཀྱང་ཡུལ་གསལ་བའི་དགོས་པ་ཡོད་པ་ཡིན། སྙིང་གི་དབུས་དྲང་པོ་དེར་བླ་མ་དམ་པ་དྲན་པར་བྱ། སྙིང་གི་རྩེ་མོ་དེ་བབས་ཀྱིས་ཐུར་ལ་བསྟན་པ་ཡིན། བླ་མ་དམ་པ་བསྒོམ་པའི་དུས་སུ་སྙིང་གི་རྩེ་མོ་གྱེན་ལ་བསྟན་ལ། སྙིང་དེ་གུར་དཀར་གྱི་ཚུལ་དུ་བསམ། དེའི་ནང་དུ་བླ་མ་དམ་པ་རིན་པོ་ཆེ་དྲན་པར་མཛོད། དེ་ནས་སེམས་མ་བཅོས་པར་བཞགམཐོ་དམན་དང་བཟང་ངན་གྱི་རྟོག་པ་སྐྱེས་པར་སོང་ན། དེ་ལ་སེམས་མ་བཅོས་པ་བགྱི་བ། མཐོ་དམན་དང་བཟང་ངན་གྱི་རྟོག་པ་གང་ཡང་མ་སྐྱེས་པའི་དུས་ཀྱི་ཤེས་པ་གཅིག་འབྱུང་། བྱུང་བ་དེ་ངོ་ཤེས་པར་བྱས་ནས་འདི་ཁོ་ན་བཞིན་དུ་སྐྱོང་བ་ལགས་སྟེ། དེ་ཡང་ཡོད་པར་བསྒོམ་ན་བཅོས་མ། མེད་པར་བསྒོམ་ན་བཅོས་མ། དབུས་སུ་བསྒོམ་ན་བཅོས་མ་གསུང་བས། མ་བཅོས་པའི་དུས་ཀྱི་ཤེས་པ་འདི་ཁོ་ན་སྐྱོང་བ་ལགས། འདི་ལ་ཅི་གནས་གནས་ཀྱི་བར་དུ་སྐྱོང་། འདི་ལས་ལངས་པའི་དུས་སུ་དགེ་བའི་རྩ་བ་རྫོགས་པའི་བྱང་ཆུབ་ཏུ་བསྔོ་བ་རེ་མཛད། དེ་ལྟར་ལན་གསུམ་བཏབ་པས། བླ་མ་ལ་བྱིན་བརླབས་ཡོད་ན་སློབ་མའི་རྒྱུད་ལ་འཇུག་པ་ཡིན། འདི་ཕྱག་རྒྱ་ཆེན་པོ་ལྔ་ལྡན་བགྱི་བ་ལགས་པས། འདི་ལ་གསུང་ཚིག་རྣམ་པ་ལྔ་བདོགསེམས་བསྐྱེད་པ་དང་། ལུས་ཡི་དམ་ལྷར་བསྒོམ་པ་དང་། བླ་མ་དམ་པ་སྙིང་གི་དབུས་སུ་བསྒོམ་པ་དང་། ཕྱག་རྒྱ་ཆེན་པོ་ལ་སེམས་མ་བཅོས་པར་འཇོག་པ་དང་། རྗེས་དགེ་བའི་རྩ་བ་རྫོགས་པའི་བྱང་ཆུབ་ཏུ་བསྔོ་བ་བྱེད་པ་དང་ལྔ་པོ་དེ་ལ་ཕྱག་རྒྱ་ཆེན་པོ་ལྔ་ལྡན་གསུངས་པ་ལགས་པས། དུས་རྒྱུན་ཆད་མེད་པར་དེ་ཁོ་ན་བཞིན་དུ་སྐྱོང་བར་ཞུ་འཚལ། འདི་ཁོ་ན་བཞིན་དུ་འགྲོ་བ་དང་འཆག་པ་དང་ཉལ་བ་འདུག་པ་གང་གི་དུས་སུ་ཡང་། མཐོ་དམན་དང་བཟང་ངན་གྱི་རྟོག་པ་གང་ཡང་ཡིད་ལ་མི་བྱེད། མ་སྐྱེས་པ་འདི་ཁོ་ན་བཞིན་དུ་སྐྱོང་བ་ལགས། དེ་ལ་མཐོ་བ་དང་དམའ་བ་དང་བཟང་བ་དང་ངན་པ་ལ་སོགས་པ་གང་ཡང་ཡིད་ལ་མི་བྱེད་པར་འདི་ཁོ་ན་བཞིན་སྐྱོང་བ་ལགས། དེས་ན་གང་ཡང་ཡིད་ལ་མི་བྱེད་པ་དེས་ནི། ཆོས་ཐམས་ཅད་ཡིད་ལ་བྱེད་པའོ། ། བགྱི་བ་གསུང་། གཞན་ཡང་ཡིད་ལ་མི་བྱེད་པས་ནི་ཁམས་གསུམ་པོ་གང་དུའང་འདྲེ་བར་མི་འགྱུར་རོ་བགྱི་བ་གསུངས་པས། འདི་ཁོ་ན་བཞིན་དུ་ཉམས་སུ་ལེན་པར་ཞུ་འཚལ། འདི་ཁོ་ན་བཞིན་དུ་འགྲོ་བ་དང་། འཆག་པ་དང་ཉལ་བ་འདུག་པ་གང་གི་དུས་སུའང་། མ་ཡེངས་པར་བྱས་ནས་སྐྱོང་བ་ལགས། དེ་ལ་མཐོ་དམན་དང་བཟང་ངན་གྱི་རྟོག་པ་མ་སྐྱེས་པའི་ཤེས་པ་འདི་ལ། སེམས་མ་བཅོས་པ་ཆོས་ཀྱི་སྐུ་བགྱི་བ་གསུངས་པ་ཡིན་པས། འདི་ཁོ་ན་བཞིན་དུ་སྐྱོང་བ་ལགས། འདི་སྐྱོང་བར་བྱེད་པ་ལ་སྒྲིམ་གློད་གཉིས་ཀྱི་མཐའ་དང་བྲལ་བར་བྱས་ནས་སྐྱོང་བར་བྱེད་པ་ཡིན། དེ་ལ་བྲམ་ཟེ་སྐུད་པ་འཁལ་བ་བཞིན། སོ་མ་མ་བཅོས་ལྷུག་པར་ཞོག་གསུངས་པས། བྲམ་ཟེའི་སྐུད་པ་དེ་གྲིམས་ཐལ་ན་འཇུར་མདུད་དུ་སོང་ནས་ཆད་ནས་ཡོང་། གློད་ཐལ་ན་འབྱུང་ནས་ཡོང་། དེས་ན་གྲིམས་གློད་གཉིས་ཀའི་མཐའ་དང་བྲལ་བར་བྱས་པའི་དུས་སུ་བཟོ་ཉན་པ་དང་འདྲ་བར། འདིར་ཤེས་པ་སྒྲིམས་ཐལ་ན་དགེ་སྦྱོར་གནད་དུ་མི་འགྲོ་ནས་རྟོག་པ་མང་དུ་འཕྲོ་ནས་འོང་། གློད་ཐལ་བར་སོང་ན་ཤེས་པ་གཡས་གཡོན་དུ་འཕྱོ་ནས་འོང་། དེས་ན་སྒྲིམ་གློད་གཉིས་ཀྱི་མཐའ་དང་བྲལ་བར་བྱས་ནས། མ་བཅོས་པ་འདི་ཁོ་ན་བཞིན་དུ་བསྐྱངས་པས་གནད་དུ་འགྲོ་བ་ལ་ཚེགས་མེད་པ་ཡིན་པས། དེ་ལྟར་སྐྱོང་བར་ཞུ། འདི་ཁོ་ན་བཞིན་དུ་འགྲོ་བ་དང་འཆག་པ་དང་ཉལ་བ་འདུག་པ་གང་གི་དུས་སུ་ཡང་སྐྱོང་བ་ཡིན། དེ་ལ་སེམས་མ་བཅོས་ན་བདེ། ཆུ་མ་རྙོགས་ན་དྭངས་བགྱི་བ་གསུངས་པས། མ་བཅོས་པ་འདི་ཁོ་ན་བཞིན་དུ་སྐྱོང་བ་ལགས། ་དེ་ལ་བཅོས་པར་སོང་ན་འཕགས་པའི་ལམ་ཡན་ལག་བརྒྱད་བགྱི་བ་མཐོང་བར་མི་འགྱུར་བ་ཡིན། དེས་ན་བཅོས་མའི་སྟོབས་ཀྱིས་འཕགས་ལམ་མཐོང་མི་འགྱུར། ། ཅེས་གསུངས། སེམས་མ་བཅོས་པ་བགྱི་བ་འདི་ཁོ་ན་བཞིན་དུ་སྐྱོང་བར་ཞུ་འཚལ། འདི་ཁོ་ན་བཞིན་དུ་འགྲོ་བ་དང་འཆག་པ་དང་ཉལ་བ་འདུག་པ་གང་གི་དུས་སུ་ཡང་སྐྱོང་བ་ལགས། འདི་ཁོ་ན་བཞིན་དུ་སྐྱོང་བ་ལ་བརྩོན་འགྲུས་ཆེན་པོ་བགྱི་བ་ལགས་པས། དེ་ལ་བརྩོན་འགྲུས་ཆེན་པོའི་གོ་ཆ་ནི། ། དྲན་པ་རྒྱུན་ཆད་མེད་པ་ཡིན། ། བགྱི་བ་གསུངས་པས། དེས་ན་དགེ་སྦྱོར་འདི་ལ་དྲན་པ་རྒྱུན་ཆད་མེད་པར་སྐྱོང་བ་དང་། ཉམས་སུ་ལེན་པར་ཞུ་འཚལ། འདི་ཁོ་ན་བཞིན་དུ་སྐྱོང་བར་ཞུ་འཚལ། འགྲོ་བ་དང་འཆག་པ་ཉལ་བ་འདུག་པའི་དུས་སུ་ཡང་སྐྱོང་བར་བྱེད་པ་ལ་དྲན་པ་མ་ཡེངས་པར་སྐྱོང་བ་ལགས། དེས་ན། དྲན་པ་ཡེངས་མེད་མ་ཤེས་ན། ། མི་བསྒོམ་པ་ལ་བྱ་ཐབས་མེད། ། བགྱི་བ་གསུངས་པས། དགེ་སྦྱོར་འདི་དྲན་པ་ཡེངས་པ་མེད་པར་སྐྱོང་བར་ཞུ་འཚལ། འདི་ཁོ་ན་བཞིན་དུ་འགྲོ་བ་དང་འཆག་པ་ཉལ་བ་འདུག་པ་སྤྱོད་ལམ་རྣམ་པ་བཞི་གང་གི་དུས་སུ་ཡང་བསྐྱངས་པས་གོམས་ནས་འོང་བ་ལགས་པས། དེས་ན་བསྒོམ་པ་མ་ཡིན་གོམས་པ་ཡིན། ། གོམས་པས་ལྟ་བ་མཆོག་ཏུ་བྱེད། ། བགྱི་བ་གསུང་། ། གཞན་ཡང་བསྒོམ་རྒྱུ་མེད་ཀྱང་གོམས་རྒྱུ་ཡོད་བགྱི་བ་གསུངས་པས། འགྲོ་བ་དང་འཆག་པ་ཉལ་བ་འདུག་པ་གང་གི་དུས་སུ་ཡང་འདི་ཁོ་ན་བཞིན་དུ་གོམས་སུ་བཅུག་པས། གོམས་པ་མཐར་ཕྱིན་ནས་གནད་དུ་འགྲོ་བ་ལ་ཚེགས་མེད་པ་ཡིན། འདི་ཁོ་ན་བཞིན་དུ་ཉམས་སུ་ལེན་པར་ཞུ། འདི་ཁོ་ན་བཞིན་དུ་འགྲོ་བ་དང་འཆག་པ་ཉལ་བ་འདུག་པ་གང་གི་དུས་སུ་ཡང་མཐོ་དམན་ལ་སོགས་པ་བསམ་མནོ་གང་ཡང་མི་བྱེད་པར་ཇི་ལྟ་བ་བཞིན་དུ་སྐྱོང་བ་ལགས། དེས་ན་མཐོ་དམན་བསམ་མནོ་མ་བྱས་ན། ། དུས་གསུམ་རྒྱལ་བའི་ཡོན་ཏན་འཆར། ། བགྱི་བ་གསུངས་པས། འདི་ཁོ་ན་བཞིན་དུ་ཉམས་སུ་བླངས་པས། དུས་གསུམ་གྱི་རྒྱལ་བའི་ཡོན་ཏན་མ་ལུས་པ་ཐམས་ཅད་རྒྱུད་ལ་སྐྱེ་བ་ལ་ཚེགས་མེད་པས་འདི་ཁོ་ན་བཞིན་དུ་ཉམས་སུ་ལེན་པར་ཞུ་འཚལ། འདི་ཡི་སྐབས་སུ་བོགས་འདོན་གནང་བར་གདའ། འདི་ལ་ཐབས་ཀྱི་དགེ་བའི་རྩ་བ་ཤེས་རབ་ཀྱིས་བོགས་འདོན་པ་དང་། ཤེས་རབ་ཀྱི་དགེ་བའི་རྩ་བ་ཐབས་ཀྱིས་བོགས་འདོན་པ་རྣམ་པ་གཉིས་ཡིན། ་་་་་དེ་ཡང་སྔོན་ཆོས་ཀྱི་རྗེ་ཕག་མོ་གྲུ་ན་བཞུགས་པའི་དུས་སུ་དཔལ་ཆེན་པོ་ཆོས་ཀྱི་ཡེ་ཤེས་ཉེ་གནས་མཛད་པ་ཡིན་པར་གདའ། ཁོང་ཤིང་ཐུ་བ་དང་། ཕྱེ་འཐག་པ་ཆུ་ལེན་པ་ལ་སོགས་པ་ལས་ཁུར་ཤིན་ཏུ་ཆེ་བར་བྱུང་བས། ཤེས་པ་དུབ་པ་དང་། ངའི་ལྟོ་སྐལ་གྱི་ཕྱེད་ཀྱིས་མི་གཅིག་གསོ་བར་ཞུ་ཞུས་པ་ལགས་པར་གདའ། དེའི་དུས་སུ་ཆོས་ཀྱི་རྗེའི་དགོངས་པ་ལ། ད་འདི་ལ་དགེ་སྦྱོར་གཅིག་འདེབས་རན་ནས་འདུག་སྙམ་དུ་དགོངས་ནས། ད་སང་ཕྱིན་ཆད་ནས་ཁྱེད་རང་རྣམས་ཀྱང་བྱ་བ་བྱེད་པ་དགེ་སྦྱོར་འདིའི་བོགས་འདོན་དུ་བསྒོམས་ནས། དགེ་སྦྱོར་སེམས་མ་བཅོས་པའི་འདི་ཁོ་ན་བཞིན་དུ་སྐྱོང་བར་ཞུ་འཚལ། བཅོམ་ལྡན་འདས་ཀྱི་ཞལ་ནས་ཀྱང་། འགྲོ་འཆག་ཉལ་དང་འདུག་པར་ཤེས་བཞིན་རབ་ཏུ་ལྡན། ། གཉའ་ཤིང་གང་ཙམ་བལྟ་ཞིང་འགྲོ་ལ་སེམས་འཁྲུལ་མེད། ། ཅེས་གསུངས་པས། གཉའ་ཤིང་གང་པོ་དེ་འདོམ་གང་ཚུན་ཆད་ཀྱི་ས་གཞི་དེ་མིག་གིས་ནོན་པར་བྱེད་ནས་ཉམས་སུ་བླངས་པས་གནད་དུ་འགྲོ་བ་ལ་ཚེགས་མེད། སེམས་འཁྲུལ་པ་ཞེས་བྱ་བ་མཐོ་དམན་དང་བཟང་ངན་གྱི་རྟོག་པས་བསླད་པའི་དུས་ཀྱི་ཤེས་པ་དེ་ལ་གསུངས་པས། སྤྱོད་ལམ་རྣམ་བཞི་གང་གི་དུས་སུ་ཡང་། དེ་ཁོ་ན་བཞིན་དུ་སྐྱོང་བ་ལགས། རྗེས་དགེ་བའི་རྩ་བ་བསྔོ་བ་རེ་མཛད་པར་ཞུ། འདི་བོགས་འདོན་ཐོན་ཆོས་ལགས་པས་སྤྱིལ་པོར་ཇི་ལྟར་བསྒོམ་པ་བཞིན་དུ་འདིར་ཡང་སྐྱོང་བར་ཞུ་འཚལ། སྙིང་གི་དབུས་དྲང་པོ་དེར་བླ་མ་རིན་པོ་ཆེ་དྲན་ཙམ་བྱ། དེ་ལ་སེམས་མ་བཅོས་པར་བཞགསེམས་མ་བཅོས་པ་འདི་ཁོ་ན་བཞིན་དུ་སྐྱོང་བ་ལ་རྟོག་པ་སྔ་མའི་རྗེས་མི་བཅད། མ་འོངས་པའི་སྔོན་མི་བསུ། ད་ལྟར་བ་ཡིད་ལ་མི་བྱེད་ནས། སེམས་མ་བཅོས་པ་འདི་ཁོ་ན་བཞིན་དུ་སྐྱོང་བ་ལགས། འདི་ལ་ཕྱག་རྒྱ་ཆེན་པོ་ཞེས་གསུང་། ཆོས་ཀྱི་སྐུ་ཞེས་གསུང་། ཐ་མལ་པའི་ཤེས་པ་ཞེས་གསུང་། དེ་ལ་ཆོས་རྗེ་སྒམ་པོ་བའི་ཞལ་ནས་ཀྱང་ཨ་ཕོ་ང་ཐ་མལ་ཤེས་པ་སྐྱོང་གསུངས་པས། ཐ་མལ་གྱི་དུས་སུ་དེ་ལྟར་གནས་པ་དེ་ངོ་མི་ཤེས། བྲམ་ཟེ་ཆེན་པོའི་ཞལ་ནས་ཀྱང་། གདོད་ནས་སྐྱེ་མེད་རང་བཞིན་ཡིན་པ་ལ། ། དེ་རིང་དཔལ་ལྡན་བླ་མས་བསྟན་སྟེ་རྟོགས། ། མདུན་དང་རྒྱབ་དང་ཕྱོགས་བཅུ་རུ། ། གང་དུ་བལྟས་ཀྱང་དེ་དེ་ཉིད། ། དེ་རིང་ཉིད་དུ་མགོན་པོ་ང་ནི་འཁྲུལ་པ་ཆད། ། ད་ནི་སུ་ལ་ཡང་འདྲི་བར་མི་བགྱི་འོ། ། བགྱི་བ་གསུང་། གདོད་ནས་སྐྱེ་བ་མེད་པ་འདི་ལྟར་དུ་གནས་པ་ལ་བླ་མ་དམ་པས་ངོ་སྤྲད། རང་ཉིད་ཀྱི་མངོན་དུ་གྱུར་ནས། སེམས་སྐྱེ་བ་མེད་པའི་ཕྱག་རྒྱ་ཆེན་པོར་ཤེས་པས། མདུན་དང་རྒྱབ་དང་ཕྱོགས་བཅུར་བལྟས་པར་སོང་ཡང་། ཕྱག་རྒྱ་ཆེན་པོ་འབའ་ཞིག་ཏུ་འོང་བ་ཡིན། དེས་ན་ཡུལ་ཤེས་པས་མི་འཛིན་པ་ལགས། མདུན་གྱི་གཏོར་སྡེར་འདི་ལ་གཟིགས་པར་ཞུ། རང་ཉིད་ཀྱི་ཤེས་པ་གཏོར་སྡེར་ལ་ཕྱིར་མི་འཛིན། གཏོར་སྡེར་གྱི་ཤེས་པ་ཕྱིར་མི་འཛིན། གཏོར་སྡེར་གྱི་རྗེས་སུ་ཤེས་པ་མི་འབྲང་།